**Р Е П У Б Л И К А Б Ъ Л Г А Р И Я**

**ЧЕТИРИДЕСЕТ И ТРЕТО НАРОДНО СЪБРАНИЕ**

**КОМИСИЯ ПО ПРАВНИ ВЪПРОСИ**

**ДОКЛАД**

***Относно:* законопроект за изменение и допълнение на Закона за нормативните актове, № 502-01-74, внесен от Министерски съвет на 01.09.2015 г.**

***Проект!***

***Второ гласуване***

**ЗАКОН**

**за изменение и допълнение на Закона за нормативните актове**

(обн., ДВ, бр. 27 от 1973 г.; изм. и доп., бр. 65 от 1995 г., бр. 55 от   
2003 г. и бр. 46 от 2007 г.)

**§ 1.** В чл. 1 след думите „да усъвършенствува“ се добавя „планирането“ и се поставя запетая.

***Предложение от нар. пр. Чавдар Георгиев:***

*Създава се § 1а:*

*„§ 1а. В Чл. 15 се правят следните изменения и допълнения:*

*1. създава се нова ал. 2:*

*„(2) Ако закон противоречи на Конституцията правораздавателните органи не го прилагат, а прилагат Конституцията."*

2. *досегашните ал. 2 и 3 стават съответно ал. 3 и 4.*

**§ 2.** В глава първа се създава чл. 18а:

„Чл. 18а. (1) Участието на юридическите лица и гражданите в процеса по изготвянето на нормативни актове се осъществява и чрез обществени консултации.

(2) Обществени консултации се провеждат за изготвен проект на нормативен акт, като се спазва редът на чл. 26.

(3) Обществени консултации се провеждат и при извършване на предварителна оценка на въздействието.“

**§ 3.** Създава се нова глава втора с нови чл. 19-23:

„**Глава втора**

**ОЦЕНКА НА ВЪЗДЕЙСТВИЕТО НА НОРМАТИВНИ АКТОВЕ**

Чл. 19. (1) Компетентните органи, съответно съставителите на проекти на нормативни актове, извършват оценка на въздействието за повишаване на качеството на изготвените от тях нормативни актове, когато това е предвидено в този закон. Оценката на въздействието е инструмент за изследване на социалните, икономическите, екологичните и други ефекти от законодателството, включително върху малките и средните предприятия, неправителствените организации и гражданите.

(2) Оценката на въздействието е предварителна и последваща.

(3) Народното събрание, съответно Министерският съвет, определя условията и реда за планиране и извършване на оценка на въздействието.

Чл. 20. (1) Предварителната оценка на въздействието е частична и цялостна.

(2) Извършването на частична предварителна оценка на въздействието предхожда изготвянето на всеки проект на закон, кодекс и подзаконов нормативен акт на Министерския съвет.

(3) Цялостна предварителна оценка на въздействието се извършва при:

1. разработване и предлагане на нови закони и кодекси;

2. разработване на проекти на нормативни актове, за които оценката по ал. 2 е показала, че може да се очакват значителни последици.

(4) Извън случаите по ал. 3 цялостна предварителна оценка на въздействието може да се извърши по преценка на органа по чл. 19, ал. 1.

(5) Обхватът, методологията за изготвяне и минималното съдържание на частичната и цялостната предварителна оценка на въздействието се определят с акт на Народното събрание, съответно с наредба на Министерския съвет.

Чл. 21. (1) Законодателната инициатива на Министерския съвет се осъществява въз основа на законодателна програма, а приемането на подзаконови нормативни актове – въз основа на оперативна програма. Законодателната и оперативната програма се приемат от Министерския съвет за шестмесечен период.

(2) Включването на законопроекти в законодателната програма и на подзаконови нормативни актове в оперативната програма се осъществява след извършена частична или цялостна оценка на въздействието.

(3) За разглежданите от Министерския съвет проекти на нормативни актове, които не са включени в законодателната и оперативната му програма, се прилагат съответно правилата на ал. 2.

(4) Законодателната и оперативната програма на Министерския съвет заедно с извършените частични оценки на въздействието се публикуват на Портала за обществени консултации.

(5) Администрацията на Министерския съвет съгласува изготвените предварителни оценки на въздействието на проекти на нормативни актове от компетентността на Министерския съвет съгласно определените от него условия и ред за планиране и извършване на оценка на въздействието по   
чл. 19, ал. 3.

Чл. 22. (1)Проверката на резултатите от прилагането съгласно   
чл. 17 се извършва чрез последваща оценка на въздействието.

(2) Последващата оценка на въздействието се извършва в срок   
5 години след приемането на нормативния акт или в по-кратък срок, определен в него.

(3) Последващата оценка на въздействието, извършена от орган на изпълнителната власт, се публикува на интернет страницата на съответния орган и на Портала за обществени консултации в срок 30 дни.

(4) Когато последващата оценка на въздействието е извършена от орган на местното самоуправление, тя се публикува на интернет страницата на общината в срок 30 дни.

(5) Обхватът, методологията за изготвяне и минималното съдържание на последващата оценка на въздействието се определят с наредбата по чл. 20, ал. 5.

Чл. 23. Органите на държавна власт и организациите в публичния сектор, до които са отправени искания за сведения или за съдействие във връзка с извършването на оценка на въздействието, са длъжни да предоставят сведенията или да окажат съдействие на органа, който организира извършването й.“

***Предложение от нар. пр. Чавдар Георгиев и група народни представители:***

*§ 3 - отпада.*

***Предложение от нар. пр. Данаил Кирилов и група народни представители:***

*В чл. 20 се създава нова ал. 6 със следното съдържание:*

*„Чл.20 (6) Предварителната оценка на въздействието на нормативен акт, свързан с компетенциите и правомощия на общините се съгласува с Националното сдружение на общините в Република България, по реда и условията на ал. 5."*

**§ 4.** В чл. 26 се правят следните изменения и допълнения:

1. Алинея 1 се изменя така:

„(1) Изработването на проект на нормативен акт се извършва при зачитане на принципите на необходимост, обоснованост, предвидимост, откритост, съгласуваност, субсидиарност, пропорционалност и стабилност.“

2. В ал. 2 след думите „съответно доклада“ се добавя „и извършената предварителна оценка на въздействието, когато такава е предвидена да се извърши по този закон“ и думата „14-дневен“ се заменя с „30-дневен“.

3. Създават се ал. 3, 4 и 5:

„(3) В особени случаи и при изрично посочване на причините в мотивите, съответно в доклада, срокът по ал. 2 може да бъде по-кратък, но не по-малко от 14 дни.

(4) Когато съставителят на проект на нормативен акт е орган на изпълнителната власт или орган на местното самоуправление, публикуването се извършва и на Портала за обществени консултации при условията на   
ал. 2 и 3.

(5) Най-късно в деня на приемането, съответно на издаването на нормативния акт, съставителят публикува на интернет страницата на съответната институция справка за всички постъпили предложения заедно с обосновка за неприетите предложения. Когато съставителят на проекта на нормативен акт е орган на изпълнителната власт или орган на местното самоуправление, публикуването на справката се извършва едновременно и на Портала за обществени консултации.“

***Предложение от нар. пр. Чавдар Георгиев и група народни представители:***

*В § 4 се правят следните изменения:*

1. *т. 2-отпада.*
2. *т. 3 става т. 2, като от нейното съдържание отпада създаването на ал. 5.*

***Предложение от нар. пр. Данаил Кирилов и група народни представители:***

*В §4, чл. 26, ал. 4 придобива следната редакция:*

*„Чл. 26 (4) Когато съставителят на проект на нормативен акт е орган на изпълнителната власт, публикуването се извършва на Портала за обществени консултации, а когато съставителят на проекта на нормативен акт е орган на местното самоуправление - съответно на интернет страницата на общината. Публикуването се извършва при условията на ал. 2 и3.*

*В §4, чл. 26, в ал. 5, изречение второ, отпада текста „или орган на местното самоуправление,” и тя придобива следната редакция:*

*„Чл. 26 (5) Най-късно в деня на приемането, съответно на издаването на нормативния акт, съставителят публикува на интернет страницата на съответната институция справка за всички постъпили предложения заедно с обосновка за неприетите предложения. Когато съставителят на проекта на нормативен акт е орган на изпълнителната власт, публикуването на справката се извършва едновременно и на Портала за обществени консултации.”*

**§ 5.** В чл. 28 се правят следните изменения и допълнения:

1. В ал. 1 след думите „доклада към него“ се добавя „и извършената предварителна оценка на въздействието“.

2. Създава се нова ал. 3:

„(3) Законопроектите се придружават и от справка за съответствието им с Конвенцията за защита на правата на човека и основните свободи и с практиката на Европейския съд по правата на човека, която се изготвя от Министерството на правосъдието.“

3. Досегашната ал. 3 става ал. 4 и се изменя така:

„(4) Проектите на нормативни актове, към които не са приложени мотиви, съответно доклад, съгласно изискванията по ал. 2 и не е приложена извършена оценка на въздействието съгласно глава втора, а за законопроектите - и справка по ал. 3, не се обсъждат от компетентния орган.“

***Предложение от нар. пр. Чавдар Георгиев и група народни представители:***

*§ 5 - отпада*

***Предложение от нар. пр. Христиан Митев:***

*1. В § 5 т.2 и 3 се изменят и придобиват следната редакция:  
 ”2. Създава се нова ал. 3:*

*(3)Законопроектите се придружават и от справка за съответствието им с Конвенцията за защита на правата на човека и основните свободи.*

*3. Досегашната ал. 3 става ал. 4 и се изменя така:*

*(4) Проектите на нормативни актове, към които не са приложени мотиви, съответно доклад, съгласно изискванията по ал. 2 и не е приложена извършена оценка на въздействието съгласно глава втора не се обсъждат от компетентния орган.”*

**§ 6.** Параграф 6 от Преходните и заключителните разпоредби се отменя.

***Предложение от нар. пр. Христиан Митев:***

*§ 6 се изменя и придобива следната редакция:*

*Параграф 6 от Преходните и заключителните разпоредби се изменя и придобива следната редакция:*

*„§6. Справката по ал. 3 на чл. 28 от този закон се изготвя в срок до 35 дни от получаване на законопроекта, а в случай, че това е невъзможно на вносителя се изпраща съобщение с изрично посочване на причините за невъзможността да бъде изготвена в този срок. В този случай законопроектът се разглежда без забавяне по общия ред, като справката по ал. 3 на чл. 28 от този закон, се изготвя и предоставя на компетентния орган най-късно до 60 дни.”*

**Допълнителна разпоредба**

**§ 7.** „Портал за обществени консултации“ е централна, публична уеб-базирана информационна система, която осигурява публикуването на проекти на нормативни актове за обществени консултации, изготвени от орган на изпълнителната власт или от орган на местното самоуправление.

**Преходни и заключителни разпоредби**

**§ 8.** Изработените и съгласувани до влизането в сила на този закон проекти на нормативни актове се одобряват и приемат по досегашния ред.

**§ 9.** Глави втора и трета не се прилагат за:

1. Законопроектите за държавния бюджет, за бюджета на държавното обществено осигуряване и за бюджета на Националната здравноосигурителна каса, както и за проекти на подзаконови нормативни актове, свързани с изпълнението на държавния бюджет.

2. Законопроектите за изменение и допълнение на Конституцията.

3. Законопроектите за ратифициране и денонсиране на международни договори.

4. Проектите на нормативни актове, свързани с предотвратяване и ликвидиране на последиците от форсмажорни обстоятелства.

**§ 10.** Обхватът, методологията за изготвяне и минималното съдържание на частичната и цялостната предварителна оценка на въздействието, определени с наредбата на Министерския съвет по чл. 20,   
ал. 5, може да се прилагат и по отношение на законопроектите, изготвени от народни представители.

***Предложение от нар. пр. Христиан Митев:***

*§ 10 да отпадне.*

**§ 11.** Законът влиза в сила 6 месеца след обнародването му   
в „Държавен вестник“.

**ПРЕДСЕДАТЕЛ НА**

**КОМИСИЯТА ПО ПРАВНИ ВЪПРОСИ:**

**ДАНАИЛ КИРИЛОВ**